ชี้ชะตาบริษัทลูกรัฐวิสาหกิจ เรียกถก‘ยุบ/ไม่ยุบ’120แห่ง
หลังจากที่มีความพยายามผลักดันการปฏิรูปรัฐวิสาหกิจมานาน เพื่อแก้ปัญหาการขาดทุนจากการบริหารที่ไม่มีประสิทธิภาพ และเพื่อรีดรายได้นำส่งเข้ารัฐให้มากขึ้น ยามที่ประเทศต้องการใช้เงินลงทุนจำนวนมาก ล่าสุด สำนักงานคณะกรรมการนโยบายรัฐวิสาหกิจ (สคร.) เตรียมเรียกบริษัทลูก 120 แห่ง ที่รัฐวิสาหกิจถือครองหุ้นเกิน 25% มาพิจารณาความจำเป็นของการดำเนินกิจการ ว่าควร จะคงอยู่ต่อ หรือยุบเลิกกิจการแล้ว
12 ก.ย. 2558

หลังจากที่มีความพยายามผลักดันการปฏิรูปรัฐวิสาหกิจมานาน เพื่อแก้ปัญหาการขาดทุนจากการบริหารที่ไม่มีประสิทธิภาพ และเพื่อรีดรายได้นำส่งเข้ารัฐให้มากขึ้น ยามที่ประเทศต้องการใช้เงินลงทุนจำนวนมาก ล่าสุด สำนักงานคณะกรรมการนโยบายรัฐวิสาหกิจ (สคร.) เตรียมเรียกบริษัทลูก 120 แห่ง ที่รัฐวิสาหกิจถือครองหุ้นเกิน 25% มาพิจารณาความจำเป็นของการดำเนินกิจการ ว่าควร จะคงอยู่ต่อ หรือยุบเลิกกิจการแล้ว
นายกุลิศ สมบัติศิริ ผู้อำนวยการ สคร. เปิดเผยว่า หลังการพิจารณา ก็จะรายงานต่อไปยังคณะกรรมการนโยบายรัฐวิสาหกิจ (คนร.) หรือ ซูเปอร์บอร์ด ให้รับทราบ และเสนอเข้าที่ประชุมคณะรัฐมนตรี (ครม.) ได้ภายในสิ้นเดือน ก.ย.นี้
ขณะที่ความคืบหน้าการออกกฎหมายกำกับดูแลรัฐวิสาหกิจที่อยู่ในตลาดหลักทรัพย์ หรือการจัดตั้งบรรษัทรัฐวิสาหกิจแห่งชาติ (โฮลดิ้ง) ล่าสุด ซูเปอร์บอร์ดอนุมัติหลักการ และเตรียมเสนอ ครม.ภายในเดือน ก.ย.นี้เช่นกัน โดยเบื้องต้นจะเข้ามาดูแลรัฐวิสาหกิจ สรรหาคณะกรรมการที่ตรงกับสายงานในรัฐวิสาหกิจนั้นๆ รวมถึงกำหนดนโยบายประจำปี
นอกจากนี้ สคร.จะหารือกับสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ และสำนักงานบริหารหนี้สาธารณะ (สบน.) เรื่องการตั้งงบลงทุนของรัฐวิสาหกิจในปีงบประมาณ 2559 ให้เป็นไปตามการเบิกจ่ายลงทุนจริง เนื่องจากในปีงบที่ผ่านมา การเบิกจ่ายงบลงทุนของรัฐวิสาหกิจเป็นไปอย่างล่าช้า ขณะที่ปีงบประมาณปัจจุบันคาดว่าจะจัดเก็บรายได้ถึงราว 1.6 แสนล้านบาท เนื่องจากมีการเรียกจัดเก็บเพิ่มเติม 4 หมื่นล้านบาท จากปัจจุบัน 1.2 แสนล้านบาท 
ภายในเดือน ก.ย.นี้ จะหารือกับนายสมชัย สัจจพงษ์ อธิบดีกรมศุลกากร ว่าที่ปลัดกระทรวงการคลัง และนายเอกนิติ นิติทัณฑ์ประภาศ ที่ปรึกษาสำนักงานเศรษฐกิจการคลัง ว่าที่ผู้อำนวยการ สคร. เพื่อร่วมกันกำหนดนโยบายและมอบหมายงานที่ยังค้างอยู่ เช่น การลงทุนโครงสร้างพื้นฐาน พ.ร.บ.การให้เอกชนร่วมลงทุนในกิจการของรัฐ (พีพีพี) และการเร่งรัดแผนฟื้นฟูรัฐวิสาหกิจที่มีปัญหา 7 แห่ง